La muntanya del Tibidabo rep el Premi Europeu de Parcs d'Atraccions
El parc d'atraccions Tibidabo de Barcelona ha estat distingit amb el Golden Pony, un premi que valora, segons els organitzadors, "una història d'èxits i una conducta exemplar pel que fa a la professionalitat, imaginació, arrelament en la tradició, bona organització, tarannà emprenedor i capacitat d'entretenir". Aquest premi ha estat promogut per la revista "Games & Parks Industry" i, en aquesta primera edició, serà lliurat al desembre al llarg d'una gala en el marc de la fira Park Show International, que se celebra a la ciutat italiana de Rímini.
La comissió que atorga els premis la presideix el director de la revista "Games & Parks Industry", del grup editorial Facto Edizioni, que publica diverses revistes i directoris d'operadors de parcs d'atraccions, aquaris, zoològics, parcs aquàtics i firaires. La integren, a més, consultors, periodistes especialitzats i industrials de l'entreteniment. A més de Tibidabo, també han estat premiats els parcs Linnanmäki (Finlàndia), Tivoli (Dinamarca), Nigroland (França), Blackpool (Regne Unit) i Hansa Park (Alemanya). Tots ells són parcs de referència a nivell mundial i de gran prestigi. Blackpool i Tivoli són, a més, juntament amb Tibidabo, els degans mundials del sector. En el cas de Tibidabo, a més de les motivacions genèriques, el jurat ha volgut destacar "la capacitat per sobreviure amb determinació a les proves que ha plantejat el pas del temps, amb ja més d'un segle d'història, i haver superat els moments difícils sabent mantenir una línia de treball exemplar". També se l'ha premiat per les seves implicacions, l'adquisició de la propietat per part de l'Ajuntament de Barcelona, un procés iniciat el 2000, una intervenció que garanteix la salvaguarda d'una part important de la història de l'entreteniment a Europa.